**КЫРГЫЗ РЕСПУБЛИКАСЫНЫН ЖОГОРКУ СОТУНУН**

**ПЛЕНУМУНУН ТОКТОМУ**

2024-жылдын 17-октябры Бишкек шаары **№**28

**Кыргыз Республикасынын Жогорку сотунун Пленумунун 2018-жылдын**

**28-февралындагы №4 “Соттук чечим жөнүндө” токтомуна**

**өзгөртүүлөрдү киргизүү жөнүндө**

Соттун чечимин кабыл алуу, чыгаруу жана түшүндүрүү тартибин жөнгө салуучу процесстик мыйзамдарды соттор тарабынан туура, бир түрдүү чечмелөө жана колдонуу максатында, Кыргыз Республикасынын Конституциясынын 98-беренесинин 3-бөлүгүн, "Кыргыз Республикасынын Жогорку соту жана жергиликтүү соттор жөнүндө" Кыргыз Республикасынын конституциялык Мыйзамынын 16, 18-беренелерин жетекчиликке алып, Кыргыз Республикасынын Жогорку сотунун Пленуму

**токтом кылат:**

1. Кыргыз Республикасынын Жогорку сотунун Пленумунун 2018-жылдын 28-февралындагы №4 “Соттук чечим жөнүндө” токтомуна төмөнкү өзгөртүүлөр киргизилсин:

13-пункттун экинчи абзацы төмөнкүдөй редакцияда баяндалсын:

“Сот чечимдин мазмунун, аны даттануунун тартибин жана мөөнөтүн түшүндүрүп берет. Чечимдин толук текстин түзүүдө жана аны жарыялагандан кийин түздөн-түз тараптарга тапшырууда соттун чечимин оозеки түшүндүрүү талап кылынбайт.

Соттун чечиминин резолюциялык бөлүгүн жарыялоодо, ал түшүнүксүз болгон учурда сот соттун чечиминин резолюциялык бөлүгүнүн мазмунун түшүндүрөт, атап айтканда: доонун кайсы бөлүгү канааттандырылган, ал эми кайсы бөлүгүнөн баш тартылган, кимге кандай мүлк ыйгарылган, милдеттүү жак кандай аракеттерди жасоого тийиш, тараптардын ортосунда мамлекеттик алымды бөлүштүрүү эрежелери, жарыяланган резолюциялык бөлүктүн алкагында чечимге (аракеттердин ырааттуулугу) жана башка маселелерге карата тарап кандай тартипте даттануу келтире алат.

Сот чечимдин резолюциялык бөлүгүн чыгарууда соттун чечиминин акыркы формасы менен таанышуунун мөөнөтүн белгилөөгө милдеттүү.”.

2. Ушул токтом Кыргыз Республикасынын Жогорку сотунун Регламентинде аныкталгандай кабыл алынган учурдан тартып күчүнө кирет.

**Кыргыз Республикасынын**

**Жогорку сотунун төрагасынын м.а. Н. Мусаев**

**Пленумдун катчысы,**

**Кыргыз Республикасынын**

**Жогорку сотунун судьясы Т. Чаргынова**